ब्रिटेन के ग्लासगो में आज राष्ट्रमंडल खेलों की शुरूआत होगी. इसमें 71 देशों के 4,500 से अधिक खिलाड़ी हिस्सा लेंगे.भारतीय दल का नेतृत्व लंदन ओलंपिक में रजत पदक विजेता निशानेबाज़ विजय कुमार करेंगे.आज भारत के ऊपरी सदन में इस वित्त वर्ष के बजट पर चर्चा होगी.तीन दिनों की भारत यात्रा पर आए विश्व बैंक के अध्यक्ष जिम योंग किम अपनी यात्रा के आख़िरी दिन आज प्रधानमंत्री नरेंद्र मोदी से मिलेंगे.ऑटोमोबाइल कंपनी हॉंडा आज भारत में अपनी नई गाड़ी मोबीलियो लॉंच करेगी. मोबीलियो भारत में हॉंडा की सात सीटों वाली पहली गाड़ी होगी.आज ही लंदन में अंग्रेज़ी साहित्य की फ़िक्शन कैटेगरी के लिए इस साल मैन बुकर पुरस्कार की दौड़ में शामिल लेखकों की सूची की घोषणा की जाएगी. इस साल पहली बार किसी भी देश के लेखक इसके लिए नामांकन दे सकते हैं, लेकिन उनकी किताब ब्रिटेन में छपी होनी चाहिए.आज लंदन में ही चल रहे गर्ल सम्मिट में शामिल हो रहीं बांग्लादेश की प्रधानमंत्री शेख हसीना बीबीसी की बांग्ला सेवा से बातचीत करेंगी.उधर पूर्वी यूक्रेन में रूस समर्थक अलगाववादियों द्वारा मलेशिया के अधिकारियों को सौंपे गए दुर्घटनाग्रस्त विमान एमएच 17 के ब्लैक बॉक्स की जाँच आज ब्रिटेन के ही हैंपशायर में विशेषज्ञों द्वारा की जाएगी.इसके अलावा पूर्वी यूक्रेन के खार्कीव हवाईअड्डे से इस विमान के लगभग 200 शवों में से आज 50 को नीदरलैंड्स भेजा जाएगा. नीदरलैंड्स के दो सैन्य विमान इन्हें लेकर इंधोवेनहवाई अड्डे पहुँचेंगे.नीदरलैंड्स के प्रधानमंत्री ने आज राष्ट्रीय शोक की घोषणा की है. वहाँ एक मिनट का मौन भी रखा जाएगा. नीदरलैंड्स पहुँचने के बाद पहचान के लिए शवों को हिलवर्लसम ले जाया जाएगा.वहीं फ़लस्तीनी चरमपंथियों की ओर से हो रहे रॉकेट हमलों के मद्देनज़र अमरीका ने इसराइल के लिए उड़ानों पर 24 घंटे का प्रतिबंध लगाया गया है.यूरोपीय उड्डयन सुरक्षा एजेंसी ने भी तेल अवीव के लिए उड़ाने रद्द करने को कहा है. इसराइल के हवाई अड्डे तेल अवीव के पास हुए हमास के रॉकेट हमले के बाद यह घोषणाएं आई हैं.इराक़ की राजधानी बग़दाद में संसद में आज नई सरकार की प्रक्रिया के लिए सत्र की शुरुआत होनी है.आज बेल्जियम की राजधानी ब्रसेल्स में यूरोपीय संघ के विदेश मंत्री मलेशिया समेत आसियान देशों के प्रतिनिधियों से मिलेंगे.आज ही ऑस्ट्रेलिया के मेलबर्न में चल रहे बीसवें अंतरराष्ट्रीय एड्स सम्मेलन को अमरीका के पूर्व राष्ट्रपति बिल क्लिंटन संबोधित करेंगे.ग्रीस की राजधानी एथेंस में फ़ाउंडेशन फ़ॉर इकोनोमिक एंड इंडस्ट्रियल रिसर्च की तरफ़ से ग्रीस की अर्थव्यवस्था की तिमाही समीक्षा की जाएगी. ग्रीस की अर्थव्यवस्था पिछले दिनों बुरे दौर से गुज़री है. ग्रीस की अर्थव्यवस्था के रुझान वैश्विक अर्थव्यवस्था पर असर डाल सकते हैं.(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



 फ़ेसबुक और 



ट्विटर पर भी फ़ॉलो कर सकते हैं.)